Številka: 0101-107/2020/3

Datum: 19. 10. 2021

**POROČILO O DELU INŠPEKTORATA REPUBLIKE SLOVENIJE**

**ZA NOTRANJE ZADEVE**

**ZA LETO 2020**

Ljubljana, oktober 2021

KAZALO

[1 Uvodna pojasnila 3](#_Toc85534485)

[2 Povzetek ključnih kazalnikov delovanja 5](#_Toc85534486)

[3 Inšpekcijski nadzori po področjih dela 9](#_Toc85534487)

[3.1 Zasebno varovanje 9](#_Toc85534488)

[3.2 Orožje 11](#_Toc85534489)

[3.3 Eksploziv in pirotehnični izdelki 12](#_Toc85534490)

[3.4 Varnost in red na smučiščih 13](#_Toc85534491)

[3.5 Detektivska dejavnost 13](#_Toc85534492)

[3.6 Tajni podatki 13](#_Toc85534493)

[4 Skupni inšpekcijski ukrepi in upravni postopki 15](#_Toc85534494)

[5 Skupen pregled prekrškovnih postopkov 17](#_Toc85534495)

[6 Sklep 18](#_Toc85534496)

# 1 Uvodna pojasnila

Inšpektorat Republike Slovenije za notranje zadeve (v nadaljevanju: IRSNZ) je organiziran na državni ravni kot sedežni organ – brez regijskih izpostav ali pisarn v posameznih delih države. Inšpektorji razpolagajo z vso potrebno tehnično opremo za nemoteno opravljanje dela. Svoja pooblastila izvajajo po vsej državi.

IRSNZ opravlja inšpekcijski nadzor nad izvajanjem zakonov in podzakonskih aktov na naslednjih področjih:

* zasebno varovanje;
* orožje;
* eksplozivi in pirotehnični izdelki;
* detektivska dejavnost;
* varnost in red na smučiščih;
* fizično varovanje jedrskih objektov ter jedrskih in radioaktivnih snovi;
* tajni podatki.

Inšpektorji na podlagi Zakona o inšpekcijskem nadzoru (Uradni list RS, št. 43/07 – uradno prečiščeno besedilo in 40/14, v nadaljevanju: ZIN) pri izvajanju inšpekcijskega nadzora preverjajo izvajanje določb materialnih predpisov. Poleg ZIN sta temeljna postopkovna zakona tudi Zakon o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16 in 15/17 – odl. US, [73/19](http://www.uradni-list.si/1/objava.jsp?sop=2019-01-3233) – odl. US, [175/20](http://www.uradni-list.si/1/objava.jsp?sop=2020-01-3096) – ZIUOPDVE in [5/21](http://www.uradni-list.si/1/objava.jsp?sop=2021-01-0110) – odl. US v nadaljevanju: ZP-1) in Zakon o splošnem upravnem postopku (Uradni list RS, št. 24/06 – uradno prečiščeno besedilo, 126/07, 65/08, 8/10, 82/13 in [175/20](http://www.uradni-list.si/1/objava.jsp?sop=2020-01-3096) – ZIUOPDVE, v nadaljevanju: ZUP). Če inšpektorji pri opravljanju svojega dela ugotovijo odstopanja od predpisov, neskladja, nepravilnosti in pomanjkljivosti, je njihova naloga tudi dajanje pobud in oblikovanje predlogov za spremembe ali dopolnitve predpisov. V letu 2020 je zaradi razglašene epidemije IRNSZ dobil pristojnost tudi po Zakonu o interventnih ukrepih za pomoč pri omilitvi posledic drugega vala epidemije COVID-19 (Uradni list RS, št. 203/20).

IRSNZ v primerih kršitev predpisov glede inšpekcijskega nadzora opravlja tudi naloge prekrškovnega organa. Te naloge opravlja tudi izven obsega inšpekcijskega nadzora, in sicer na podlagi naslednjih materialnih predpisov: Zakona o osebnem imenu, Zakona o matičnem registru, Zakona o osebni izkaznici, Zakona o potnih listinah, Zakona o društvih, Zakona o političnih strankah, Zakona o volitvah v državni zbor, Zakona o izvrševanju kazenskih sankcij, Zakona o občinskem redarstvu, Zakona o volilni in referendumski kampanji ter Zakona o lokalnih volitvah.

Poslanstvo IRSNZ se odraža v tem, da se inšpektorji hitro odzivajo na prijave in zaznano problematiko, ter da morajo vsi zaposleni nenehno skrbeti za zakonito, kakovostno in učinkovito izvajanje nalog inšpekcijskega nadzorstva ter prekrškovnega organa.

Vizija IRSNZ je, da vsi zaposleni s hitrim odzivanjem, operativnim pristopom in nenehnim izboljševanjem vseh poslovnih procesov znotraj organa, zagotavljajo ugled, učinkovitost in prepoznavnost organa z visoko stopnjo zaupanja v javnostih in med deležniki.

Temeljna cilja delovanja IRSNZ v letu 2020 sta bila:

* izvajanje inšpekcijskih nadzorov skladno s prioritetami na vseh področjih dela;
* hitro reševanje prekrškovnih postopkov.

Uvodoma pojasnjujemo, da rezultati dela IRSNZ v letu 2020 zaradi razglašene epidemije COVID-19 niso neposredno primerljivi s preteklimi leti, saj je bila realizacija letnega načrta dela z vsebinskega vidika neizvedljiva. Številni zavezanci namreč v času epidemije niso poslovali (na primer zaprtje gostinskih lokalov, prepoved dejavnosti na drugih področjih, kot so orožje, pirotehnika in razstrelivo, ipd.). Ne glede na navedeno, se je IRSNZ že v prvem valu epidemije marca 2020 prilagodil na nove razmere in inšpekcijsko nadzorstvo usmeril predvsem na področje zasebnega varovanja. V drugem valu epidemije, ob koncu leta 2020 velja izpostaviti predvsem naslednje usmerjene inšpekcijske nadzore:

* nad prodajo pirotehničnih izdelkov (izvedeno v mesecu decembru 2020);
* nad varovanjem kritične infrastrukture (Sklepi Vlade RS o obveznem organiziranju varovanja);
* nad prevozom in varovanjem gotovine ter drugih vrednostnih pošiljk (povečano število prevozov v predprazničnem času);
* po Zakonu o varnosti na smučiščih (začetek smučarske sezone);
* nad izvajanjem varovanja v trgovinah, ki so obratovale na podlagi veljavnih odlokov.

# 2 Povzetek ključnih kazalnikov delovanja

Z vidika aktualne problematike in zagotavljanja javnega interesa v odnosu do varovanja življenja, zdravja in premoženja ljudi so bile prioritete dela IRSNZ v letu 2020 usmerjene predvsem v izvedbo inšpekcijskih nadzorov:

* kritične infrastrukture in objektov državnega pomena;
* nočnih lokalov in diskotek, v katerih se prirejajo javne prireditve;
* večjih javnih prireditev (športnih in zabavnih) po vsej državi;
* zasebnovarnostnih subjektov – imetniki licenc zasebnega varovanja;
* varovanja prevoza denarja in drugih vrednostnih pošiljk;
* priprave in izvedbe ognjemetov;
* distribucije, skladiščenja in prodaje pirotehničnih izdelkov;
* delovanja strelišč;
* proizvodnje orožja in prometa z njim;
* nad subjekti, ki posedujejo orožne posestne listine in imajo v lasti več kosov orožja;
* zagotavljanja varnosti in reda na smučiščih s poudarkom na delu nadzornikov na smučiščih;
* izvajanja detektivske dejavnosti, s poudarkom na ugotavljanju izvajanja te dejavnosti brez ustrezne licence;
* varovanja tajnih podatkov in poslovanja z njimi.

Z letnim načrtom je bilo predvideno, da bo IRSNZ izvedel med 640 in 740 inšpekcijskih nadzorov. Število je bilo le informativno, saj je bilo med letom potrebno upoštevati število prejetih prijav in aktualno problematiko na posameznih področjih dela. Na delo je močno vplivala tudi že omenjena razglasitev epidemije.

Rezultati dela kažejo, da je IRSNZ v letu 2020 nadaljeval z uspešnim in učinkovitim delom, saj ključni kazalniki uspešnosti odražajo pozitiven trend glede na pretekla leta. Število izvedenih inšpekcijskih nadzorov je optimalno. Dodatno povečanje bi bilo nesmiselno glede na število zavezancev, med katerimi je bila večina že večkrat inšpekcijsko nadzirana. Najpomembnejše je, da organ zagotavlja sistematično nadzorstvo vseh zavezancev, hkrati pa se nemudoma odzove na vse prejete prijave oziroma zaznano problematiko na področju, kjer ima pristojnost.

V letu 2020 so inšpektorji IRSNZ izvedli skupno 791 inšpekcijskih nadzorov (v 2019 – 792), v katerih je bilo opravljenih 3.133 inšpekcijskih pregledov. Število inšpekcijskih nadzorov je v primerjavi z letom 2019 ostalo na enaki ravni, predvsem zaradi povečanega števila izrednih nadzorov na področju pirotehnike, saj je Vlada ob koncu leta prepovedala prodajo pirotehničnih izdelkov.

Hkrati so se delno optimizirali določeni delovni procesi, predvsem z vidika nadgradenj lastnega informacijskega sistema (Evidenca upravnih in prekrškovnih postopkov – EUPP), s čimer se je zagotovilo večjo operativnost in odzivnost inšpektorjev.

Preglednica 1: Število inšpekcijskih nadzorov po področjih v letih 2012–2020

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Področje / Leto**  | 2012 | 2013 | 2014 | 2015 | 2016 | 2017 | 2018 | 2019 | **2020** |
| Zasebno varovanje | 290 | 297 | 392 | 416 | 447 | 393 | 492 | 435 | **419** |
| Orožje, eksplozivi in pirotehnični izdelki[[1]](#footnote-2) | 96 | 101 | 135 | 165 | 168 | 157 | 140 |  |  |
| Orožje |  |  |  |  |  |  |  | 145 | **68** |
| Zasebno varovanje in orožje[[2]](#footnote-3) |  |  |  |  |  |  |  | 52 | **27** |
| Eksplozivi in pirotehnični izdelki |  |  |  |  |  |  |  | 67 | **194** |
| Varnost na smučiščih | 20 | 32 | 22 | 32 | 26 | 33 | 33 | 30 | **31** |
| Detektivska dejavnost | 23 | 26 | 32 | 37 | 40 | 38 | 38 | 37 | **31** |
| Tajni podatki | 14 | 5 | 8 | 8 | 13 | 17 | 13 | 26 | **21** |
| **Skupaj** | 443 | 461 | 589 | 658 | 694 | 638 | 716 | 792 | **791** |

Skladno s prioritetami dela IRSNZ je bilo največ nadzorov izvedenih na področju zasebnega varovanja (419), h kateremu vsebinsko sodi tudi skupno področje zasebnega varovanja in orožja (27), kjer gre za nadzor nad varovanjem prevoza denarja in drugih vrednostnih pošiljk, sledi področje eksplozivov in pirotehnike (194), nato področje orožja (68), varnost na smučiščih ter detektivska dejavnost (31) in tajni podatki (21). Celosten pregled inšpekcijskih nadzorov od ustanovitve organa je prikazan v grafikonu 1.

Grafikon 1: Število inšpekcijskih nadzorov v letih 2004–2020

Iz grafikona 1 je razvidno konstantno povečevanje števila inšpekcijskih nadzorov z izjemo v letih 2010 in 2012. Največje povečanje je zaznano v letih 2014, 2015 in 2016, čeprav je bilo takrat število zaposlenih bistveno manjše kot v letih prej. V letu 2017 se je sicer število inšpekcijskih nadzorov nekoliko zmanjšalo, saj sta bila čez celotno leto zaposlena dva inšpektorja manj kot v prejšnjih letih. V letu 2018 se je trend števila inšpekcijskih nadzorov ponovno povečal in v letu 2019 dosegel največje število doslej in v letu 2020, kljub razglašeni epidemiji, ostal na enaki ravni (zgolj en nadzor manj kot v letu 2019). Podroben pregled deleža inšpekcijskih nadzorov po posameznih področjih dela v letu 2020 je prikazan v grafikonu 2.

Grafikon 2: Delež inšpekcijskih nadzorov po posameznih področjih v letu 2020

IRSNZ je skladno z letnim načrtom izvajal tudi naloge prekrškovnega organa v okviru inšpekcijskih postopkov, dodatno pa je izvajal prekrškovne postopke še na področjih, kjer svoje naloge izvaja zgolj kot prekrškovni organ. Število in struktura prekrškovnih odločitev sta razvidna iz preglednice 2.

**Preglednica 2: Število in struktura prekrškovnih odločitev v zadnjih sedmih letih**

|  |  |  |  |  |  |  |  |
| --- | --- | --- | --- | --- | --- | --- | --- |
| **Prekrškovne odločitve** | **2014** | **2015** | **2016** | **2017** | **2018** | **2019** | **2020** |
| Odločba - globa | 240 | 191 | 174 | 171 | 196 | 179 | 103 |
| Plačilni nalog - globa | 24 | 18 | 30 | 15 | 9 | 23 | 12 |
| Odločba - opomin | 254 | 234 | 159 | 333 | 398 | 353 | 241 |
| Opozorilo po ZP-1 | 162 | 192 | 130 | 156 | 141 | 182 | 125 |
| **Skupaj**  | **680** | **635** | **493** | **675** | **744** | **737** | **481** |

Iz preglednice 2 lahko razberemo, da se je število prekrškovnih odločitev v letu 2020 (481) v primerjavi s preteklim letom 2019 zmanjšalo za tretjino in je bilo v zadnjih sedmih letih najmanjše. Razlog za to najdemo predvsem v tem, da je IRSNZ v letu 2020 zaradi pojava epidemije prejel le 109 predlogov za uvedbo prekrškovnega postopka od upravičenih predlagateljev. Po vsebini oziroma strukturi prekrškovnih odločitev se je v letu 2020 v primerjavi z 2019 v deležih zmanjšalo število odločb z izrečeno globo in izdanih plačilnih nalogov (skupaj za 3,5 odstotka manj kot leto prej), povečalo pa se je število opominov in opozoril.

Število inšpekcijskih nadzorov je ostalo na enakem nivoju kot leta 2019, ko je doseglo najvišje število od začetka delovanja inšpektorata. Število prekrškovnih postopkov se je sicer občutno zmanjšalo, vendar je to posledica manjšega števila novo pripadlih zadev s strani predlagateljev za uvedbo postopka. V primerjavi z letom 2019 se je znesek finančnih sredstev za stroške postopkov in nagrad odvetnikom znižal in je znašal 2.172,19 EUR. Pri tem velja izpostaviti, da se le 223,99 EUR nanaša na postopke iz leta 2020, ostalo pa se nanaša na nagrade za odvetnike in stroške postopkov, v katerih je bila odločba IRSNZ izdana v preteklih letih (2016, 2017 in 2018).

**Grafikon 3: Število inšpekcijskih nadzorov, prekrškovnih odločitev, izplačanih nagrad za odvetnike in stroškov ter števila zaposlenih inšpektorjev v letih 2012–2020**

# 3 Inšpekcijski nadzori po področjih dela

## 3.1 Zasebno varovanje

Zasebno varovanje v Republiki Sloveniji kot pridobitno dejavnost opravlja, ponuja ali o njem svetuje v okviru svoje usposobljenosti gospodarska družba ali samostojni podjetnik. To dejavnost opravlja za naročnike na podlagi pogodbenega odnosa, če ima registrirano dejavnost, veljavno licenco in izpolnjuje pogoje za opravljanje zasebnega varovanja v skladu z Zakonom o zasebnem varovanju (Uradni list RS, št. 17/11, v nadaljevanju: ZZasV-1).

V letu 2020 je bilo v Sloveniji registriranih približno 161 subjektov, ki so imeli vsaj eno izmed licenc s področja zasebnega varovanja. Varnostno podjetje ima lahko osem različnih vrst licenc. Zasebno varovanje je zaradi obsega števila zavezancev in problematike eno izmed prioritetnih področij dela IRSNZ. Posledično je v načrtu dela IRNSZ na tem področju predvidenih več inšpekcijskih nadzorov v primerjavi s preostalimi področji dela.

Inšpektorji IRSNZ so v letu 2020 na področju zasebnega varovanja izvedli 419 inšpekcijskih nadzorov in še dodatnih 27 nadzorov s področja zasebnega varovanja in orožja hkrati (nadzori nad prevozom denarja), skupaj torej 446 nadzorov. Prioritetna naloga na področju zasebnega varovanja je bila nadzor kritične infrastrukture in objektov državnega pomena. V prvem delu leta se je nadaljevalo z inšpekcijskimi nadzori gostinskih lokalov v nočnem času in preko vikendov, ko se navadno prirejajo javne prireditve. Na ta način se je preverjalo spoštovanje predpisov glede ustreznosti varovanja gostinskih lokalov v času javnih prireditev. Posledično je to vplivalo na večjo stopnjo varnosti v lokalih. Poleg lokalov, se je podrobneje nadziralo tudi varnostna podjetja (imetnike licenc zasebnega varovanja) na njihovih sedežih, predvsem glede izpolnjevanja ustreznih pogojev za opravljanje različnih vrst varovanj.

V grafikonu 4 je prikazan delež inšpekcijskih nadzorov po posameznih področjih v okviru zasebnega varovanja.

**Grafikon 4: Deleži inšpekcijskih nadzorov po področjih v okviru zasebnega varovanja**

**Najpogostejše nepravilnosti in kršitve**

Glede na to, da je večina nadzorov opravljena na področju varovanja, smo najpogostejše nepravilnosti oziroma kršitve združili po vsebinskih področjih.

Na sedežih imetnikov licence po ZZasV-1 oziroma zasebnovarnostnih subjektih:

* nepopolne pogodbe zavezancev z naročniki storitev zasebnega varovanja, ki niso v skladu z ZZaSV-1;
* ne vodijo predpisanih evidenc (evidenca pogodb, pritožb, varnostnega osebja) v skladu z zakonom ali pa so evidence nepopolne;
* zavezanec ne izvaja notranjega nadzora;
* zavezanec ne izvaja internega usposabljanja varnostnega osebja;
* izvajanje in oglaševanje storitev zasebnega varovanja (vključno s storitvami tehničnega varovanja) brez licence;
* neobveščanje [Zbornice za razvoj slovenskega zasebnega varovanja](https://www.zrszv.si/)o izvedbi internega usposabljanja;
* necertificirarni VNC-ji, ter upravljanje VNC brez licence.

Skupno področje zasebno varovanje in orožje (prevozi denarja ter nadzori po ZZasv-1 pri imetnikih licenc, ki posedujejo orožje):

* neustrezni prostori, kjer se hrani orožje in strelivo pri zasebnovarstvenih subjektih;
* opravljanje prevoza denarja v nasprotju s pravilnikom o prevozu gotovine (npr. varnostniki nimajo zaščitnega jopiča ali srajce po standardu, odlaganja kovčka v za to nepredviden del vozila…);
* načrt prevoza oziroma delovni nalog ne vsebuje vseh predpisanih elementov;
* odgovorna oseba ni prisotna pri prevzemu in predaji orožja ali pa se orožje ne predaja na sedežu;
* nepopolno vodenje evidence pogodb z naročniki.

Nočni (gostinski) lokali in diskoteke:

* zavezanci niso zagotovili minimalnega obsega varovanja (nezadostno število varnostnikov) ali pa sploh niso vzpostavili službe varovanja;
* na varovanem območju ni bilo zakonsko določene dokumentacije (načrt varovanja, pogodba med zavezancem in varnostno službo ter ocene stopnje tveganja);
* zavezanci niso obveščali Ministrstva za notranje zadeve o izdelavi načrta varovanja;
* neažurni načrti varovanja;
* zavezanci niso imeli na vidnem mestu označenega maksimalnega števila obiskovalcev;
* varnostniki niso ustrezno označeni, nimajo pri sebi službene izkaznice ali pa je nimajo na vidnem mestu.

**Prekrškovni postopki**

Poleg inšpekcijskih nadzorov je IRSNZ na področju zasebnega varovanja vodil tudi prekrškovne postopke. Inšpektorji so izrekli skupaj 199 sankcij za storjene prekrške in sicer v 57 primerih globo in v 142 primerih opomin. V sankcije niso všteta opozorila (pisna in ustna), ki so jih izrekli inšpektorji v postopkih za milejše kršitve. Največ kršitev je bilo ugotovljenih na podlagi ZZasV-1.

Preglednica 3: Izrečene sankcije na področju zasebno varovanje v letih 2016–2020

|  |  |  |  |  |  |
| --- | --- | --- | --- | --- | --- |
|   | **2016** | **2017** | **2018** | **2019** | **2020** |
| globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** |
| **ZZasV** | **65** | **72** | **137** | **60** | **161** | **221** | **130** | **217** | **347** | **95** | **227** | **322** | **52** | **108** | **160** |
| **Uredba[[3]](#footnote-4)** | 29 | 8 | **37** | 7 | 45 | **52** | 21 | 75 | **96** | 26 | 61 | **87** | 5 | 28 | **33** |
| **Uredba[[4]](#footnote-5)** | 0 | 0 | **0** | 0 | 6 | **6** | 0 | 0 | **0** | 0 | 2 | **2** | 0 | 6 | **6** |
| **Skupaj** | 94 | 80 | **174** | 67 | 212 | **279** | 151 | 292 | **443** | 121 | 290 | **411** | 57 | 142 | **199** |

Največ sankcij za kršitve določil ZZasV-1 je bilo izrečenih zaradi nedeponiranja službene izkaznice (35. člen), saj je določeno, da če imetnik službene izkaznice v 30 dneh od njene vročitve ne sklene delovnega razmerja ali za dalj kot 30 dni prekine delovno razmerje z imetnikom licence ali izvajalcem internega varovanja, mora v osmih dneh vrniti službeno izkaznico pristojnemu organu, ki jo deponira.

## 3.2 Orožje

IRSNZ v skladu z določbami Zakona o orožju (Uradni list RS, št. 23/05 – uradno prečiščeno besedilo in 35/09, v nadaljevanju: ZOro-1) opravlja nadzor nad izvajanjem določb pri pravnih osebah in podjetnikih, ki posedujejo orožje, se ukvarjajo s prometom orožja ali z dejavnostjo strelišča.

Skupaj so inšpektorji na področju orožja v letu 2020 izvedli 68 inšpekcijskih nadzorov, v katerih so opravili 136 pregledov. Največ nadzorov na področju orožja je bilo izvedenih pri imetnikih orožnih posestnih listov (različni klubi, strelske organizacije in drugi subjekti), nad katerimi je bilo opravljeno 32 nadzorov. Opravljeno je bilo tudi 14 inšpekcijskih nadzorov glede zagotavljanja varnosti na streliščih, pri čemer so bili izvedeni tudi neposredni nadzori na strelskih tekmamah. V trgovinah z orožjem je bilo opravljenih skupaj 7 inšpekcijskih nadzorov.

Grafikon 5: Inšpekcijski nadzori s področja orožja

V 33 nadzorih s področja orožja nepravilnosti ni bilo ugotovljenih ali pa so bile le te odpravljene na kraju samem, zato so inšpektorji v tej primerih ustavili nadzore na zapisnik.

**Bistvene nepravilnosti in kršitve**

Pri nadzoru nad orožjem so bile najbolj pogosto ugotovljene nepravilnosti povezane z evidencami orožja, predvsem izstopa nepravilno in neažurno vodenje evidenc, nezaključevanje knjig o nabavljenem in porabljenem strelivu. Izpostaviti velja tudi neustrezno mehansko zaščito prostorov, v katerih se hrani orožje in strelivo. Inšpektorji so v več primerih ugotovili, da zavezanci niso ustrezno obveščali pristojnega organa o odgovorni osebi za orožje. Pri nadzorih na streliščih inšpektorji ugotavljajo manjše nepravilnosti pri označbah na streliščih.

**Prekrškovni postopki**

Inšpektorji so na področju orožja izrekli skupaj 19 sankcij, v okviru katerih je bila v dveh primerih izrečena globa, v 17 primerih pa je bil kršiteljem izrečen opomin. V sankcije niso všteta opozorila (pisna in ustna), ki so jih inšpektorji izrekli v inšpekcijskih postopkih za milejše kršitve na samem kraju.

Preglednica 4: Izrečene sankcije na področju orožja v letih 2016–2020

|  |  |  |  |  |  |
| --- | --- | --- | --- | --- | --- |
|   | **2015** | **2016** | **2017** | **2018** | **2020** |
| globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** |
| **ZOro**  | 3 | 2 | **5** | 7 | 6 | **13** | 8 | 12 | **20** | 15 | 26 | **41** | 2 | 17 | **19** |

Največ sankcij je bilo izrečenih za prekrške povezane s hrambo orožja (26. člen ZOro-1).

## 3.3 Eksploziv in pirotehnični izdelki

IRSNZ izvaja tudi nadzor nad pirotehničnimi izdelki, in sicer na podlagi Zakona o eksplozivih in pirotehničnih izdelkih (Uradni list RS, št. 35/08 in 19/15, v nadaljevanju: ZEPI). Podjetja, ki se ukvarjajo s trgovino na debelo s pirotehničnimi izdelki med letom, predvsem pa v decembrskem obdobju, zalagajo vse registrirane trgovine oziroma trgovce na drobno. Na področju pirotehničnih izdelkov so inšpektorji IRSNZ v letu 2020 izvedli 194 inšpekcijskih nadzorov, pri čemer so bili le ti enakomerno usmerjeni po vsej državi, opravljeno pa je bilo 447 pregledov. Poudarek je bil tako na nadzoru nad trgovci na debelo, kot tudi nad trgovci na drobno, kjer je IRSNZ v decembrskem času preverjal, če trgovine, ki prodajajo pirotehnične izdelke, spoštujejo začasno prepoved prodaje pirotehnike.

**Bistvene nepravilnosti in kršitve**

Najpogostejše in bistvene nepravilnosti, ki so bile ugotovljene pri nadzoru nad pirotehničnimi izdelki, so bile predvsem:

* neustrezno označeno prodajno mesto;
* neustrezno označeni pirotehnični izdelki;
* prodaja izdelkov, ki niso bili ustrezno priglašeni pred posredovanjem v promet.

**Ukrepi in prekrškovni postopki**

Zaradi znatnega povečanje števila inšpekcijskih nadzorov na področju eksploziva in pirotehničnih izdelkov v letu 2020 (leta 2019 je bilo opravljenih skupaj 67 nadzorov, v 2020 pa 194) se je povečalo tudi število prekrškovnih postopkov. Inšpektorji so izdali 52 prekrškovnih odločb, v katerih je bila v 32 primerih izrečena globa, v 20 pa opomin. V sankcije niso všteta opozorila (pisna in ustna), ki so jih inšpektorji izrekli v postopkih za milejše kršitve na kraju samem.

Preglednica 5: Izrečene sankcije na področju na področju eksploziva in pirotehničnih izdelkov po pravni podlagi v letih 2016–2020

|  |  |  |  |  |  |
| --- | --- | --- | --- | --- | --- |
|   | **2016** | **2017** | **2018** | **2019** | **2020** |
| globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** |
| **ZEPI** | 2 | 0 | **2** | 6 | 1 | **7** | 2 | 16 | **18** | 0 | 6 | **6** | 20 | 7 | **27** |
| **Uredba[[5]](#footnote-6)** | 0 | 0 | **0** | 3 | 14 | **17** | 0 | 16 | **16** | 0 | 6 | **6** | 12 | 13 | **25** |
| **Skupaj**  | 2 | 0 | **2** | 9 | 15 | **24** | 2 | 32 | **34** | 0 | 12 | **12** | 32 | 20 | **52** |

Največ sankcij po ZEPI je bilo izrečenih  pravnim osebam,  ki so opravljale proizvodnjo ali promet z eksplozivi ali pirotehničnimi izdelki brez dovoljenja ministrstva ali pristojnega organa.

## 3.4 Varnost in red na smučiščih

Inšpektorji IRSNZ so v 2020 opravili 31 inšpekcijskih nadzorov s področja zagotavljanja varnosti na smučiščih. V teh nadzorih, ki so jih opravljali štirje inšpektorji, ki so strokovno usposobljeni za nadzor na tem področju, je bilo opravljenih 64 pregledov. Stanje na tem področju v letu 2020 je bilo relativno dobro, saj so inšpektorji v 28 primerih inšpekcijski postopek na kraju ustavili, kar pomeni, da ni bilo bistvenih nepravilnosti oziroma kršitev. Le v treh primerih so inšpektorji na kraju izrekli opozorila skladno z določili ZIN.

**Bistvene nepravilnosti in kršitve**

Bistvene nepravilnosti, ki so jih inšpektorji ugotovili pri izvajanju inšpekcijskih nadzorov v zvezi zagotavljanjem varnosti in reda na smučiščih v skladu z določili Zakona o varnosti na smučiščih (Uradni list RS, št. [44/16](http://www.uradni-list.si/1/objava.jsp?sop=2016-01-1922), v nadaljevanju: ZVSmuč-1) in predpisov, sprejetih na njegovi podlagi so bile:

* nadzorniki niso imeli oznak na bundah v skladu s pravilnikom;
* nepopolni zapisniki o nesrečah na smučiščih (posredovani podatki ne vsebujejo izpolnjenih vseh obveznih polj);
* zavezanci niso poslali zapisnika oziroma podatkov o nesreči na smučišču v zakonsko določenem roku.

Inšpektorji so na področju varnosti in reda na smučiščih izrekli skupaj 18 sankcij, v okviru katerih je bila v petih primerih izrečena globa, v 13 primerih pa je bil kršiteljem izrečen opomin. V sankcije niso všteta opozorila, ki so jih inšpektorji izrekli v inšpekcijskih postopkih za milejše kršitve v času inšpekcijskega nadzora. Najbolj pogosti kršitelji so bili smučarji in sicer s področja prekrškov, ki opredeljujejo samoodgovorno ravnanje smučarjev.

## 3.5 Detektivska dejavnost

Detektivsko dejavnost ureja Zakon o detektivski dejavnosti (Uradni list RS, št. 17/2011, v nadaljevanju: ZDD-1). Cilj inšpekcijskega nadzora v detektivski dejavnosti je bil dosleden nadzor nad: izpolnjevanjem pogojev za opravljanje detektivske dejavnosti, vodenjem predpisanih evidenc pri imetnikih licenc, odkrivanju nedovoljenih dejavnosti pri pridobivanju informacij ter načinom varovanja podatkov, pridobljenih pri opravljanju detektivske dejavnosti.

Inšpektorji IRSNZ so v letu 2020 opravili 31 inšpekcijskih nadzorov, v okviru katerih so izvedli 65 pregledov s področja detektivske dejavnosti. V 18 primerih v času inšpekcijskega nadzora pomanjkljivosti oziroma nepravilnosti pri izvajanju detektivske dejavnosti niso bile ugotovljene, zato je bil postopek ustavljen že na kraju nadzora, in sicer skladno z 28. členom ZIN.

**Bistvene kršitve in nepravilnosti na področju detektivske dejavnosti so bile predvsem naslednje:**

* opravljanje detektivske brez oziroma z nepopolnimi pooblastili, kar je nasprotju s 25. členom ZDD-1;
* nepopolno vodenje evidenc oziroma vodenje evidenc v nasprotju s 45. členom ZDD-1;
* nadzirani subjekti niso izpolnjevali pogojev za opravljanje detektivske dejavnosti.

Detektivom so inšpektorji v prekrškovnih postopkih izrekli dve sankciji (globo in opomin) ter še dve opozorili za storjene prekrške.

## 3.6 Tajni podatki

Trije inšpektorji IRSNZ, ki so posebej usposobljeni za nadzor nad tajnimi podatki, so v letu 2020 opravili 21 inšpekcijskih nadzorov, v okviru katerih so izvedli 44 pregledov. V večini primerov so bili nadzori obsežni in so trajali več dni. Nadzor na področju tajnih podatkov je bil usmerjen predvsem v državne organe in organizacije, ki jim je bilo izdano varnostno dovoljenje. Pri tem je bila izvedena podrobna kontrola nad izvajanjem in vodenjem evidenc dovoljenj za dostop do tajnih podatkov ter preverjanje izpolnjevanja pogojev, na podlagi katerih je organizacija prejela varnostno dovoljenje, preverjanje vzpostavljenega notranjega nadzora in preverjanje sistema določanja, označevanja in varovanja tajnih podatkov ter sistema dostopa njih. Na tem mestu je potrebno omeniti izreden nadzor nad tajnimi podatki na NPU, ki je pokazal večje sistemske napake znotraj sistema Policije, o čemer je bil obveščen v. d. generalnega direktorja Policije. Z ureditveno odločbo je bilo naloženo, da se sistemske napake v določenem roku odpravijo.

**Bistvene kršitve in nepravilnosti so bile predvsem naslednje:**

* vodenje evidence dovoljenj za dostop do tajnih podatkov neskladno z zakonom;
* neurejena sistemizacija delovnih mest;
* ne zagotavljanje dodatnega usposabljanja ter pomanjkljivosti pri izvajanju obdobnega usposabljanja;
* zavezanec ne izvaja notranjega nadzora.

Inšpektorji so na področju tajnih podatkov izrekli skupaj 35 sankcij, v okviru katerih je bila v treh primerih izrečena globa, v 32 primerih je bil kršiteljem izrečen opomin.

4 Skupni inšpekcijski ukrepi in upravni postopki

V letu 2020 je bilo izrečenih 189 upravnih ukrepov od tega so bile izdane 3 odločbe o prepovedi opravljanja dejavnosti in ena odločba o odpravi nepravilnosti (ureditvena odločba), izrečeno je bilo tudi 185 upravnih opozoril po ZIN. Podrobni podatki v primerjavi s prejšnjimi leti so razvidni iz preglednice 7.

Preglednica 7: Število in struktura upravnih ukrepov v letih 2012–2020

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **UKREP** | **2012** | **2013** | **2014** | **2015** | **2016** | **2017** | **2018** | **2019** | **2020** |
| Odločbe o prepovedi opravljanja dejavnosti | 9 | 16 | 13 | 3 | 1 | 3 | 8 | 9 | **3** |
| Odločbe o odpravi nepravilnosti (ureditvene odločbe) | 65 | 69 | 57 | 32 | 22 | 44 | 41 | 28 | **1** |
| Upravna opozorila po ZIN | 104 | 369 | 125 | 253 | 118 | 171 | 182 | 259 | **185** |
| **Upravni ukrepi skupaj** | **178** | **454** | **195** | **288** | **141** | **218** | **231** | **296** | **189** |

Iz preglednice je razvidno, da je bilo v letu 2020 izrečenih najmanj upravnih ukrepov po letu 2016 in kar 105 manj kot v letu prej. Vzrok v zmanjšanju gre iskati predvsem v usmerjenih nadzorih v času epidemije COVID-19. Ne glede na zmanjšanje pa struktura ukrepov kaže na to, da prevladujejo opozorila, ki so posledica dejstva, da so zavezanci velikokrat med samim nadzorom odpravili ugotovljene pomanjkljivosti in nepravilnosti. Posledično je bilo zato izdanih bistveno manj odločb. Ugotavljamo lahko razmeroma dobro urejenost področij, ki jih Inšpektorat nadzira, kar je tudi posledica učinkovitih nadzorov v preteklih letih.

Preglednica 8: Odločanje o upravnih zadevah na prvi stopnji v letih 2012–2020

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Število:** | **2012** | **2013** | **2014** | **2015** | **2016** | **2017** | **2018** | **2019** | **2020** |
| nerešenih upravnih zadev, prenesenih iz preteklega obdobja | 146 | 126 | 107 | 611[[6]](#footnote-7) | 179 | 183 | 208 | 147 | **210** |
| začetih upravnih zadev | 318 | 502 | 563 | 634 | 669 | 608 | 655 | 688 | **635** |
| ustavljenih upravnih postopkov | 222 | 322 | 343 | 232 | 327 | 299 | 353 | 326 | **354** |
| upravnih zadev, rešenih v zakonitem roku | 338 | 521 | 556 | 580 | 661 | 580 | 695 | 624 | **582** |
| skupaj nerešenih upravnih zadev ob koncu leta | 126 | 107 | 118 | 659 | 187 | 211 | 168 | 211 | **263** |
| prejetih pritožb | 15 | 10 | 17 | 13 | 7 | 3 | 10 | 4 | **1** |
| zavrženih pritožb na I. stopnji | 0 | 0 | 2 | 0 | 1 | 0 | 1 | 0 | **0** |
| nadomeščenih odločb z odločbo organa prve stopnje | 0 | 0 | 0 | 1 | 3 | 0 | 2 | 9 | **0** |
| rešenih pritožb na I. stopnji | 15 | 0 | 6 | 1 | 4 | 1 | 6 | 9 | **0** |
| pritožb, odstopljenih v reševanje organu II. stopnje | 0 | 10 | 11 | 3 | 3 | 1 | 0 | 0 | **1** |

Iz preglednice 8 je razvidno, da je bila dinamika odločanja v letu 2020 po obsegu na podobnem nivoju kot v preteklih letih. Izpostaviti velja sicer razmeroma veliko število upravnih zadev iz preteklega leta, kar je posledično prineslo manj začetnih novih zadev. Kot že omenjeno pri preglednici 7 ugotavljamo, da so področja nadzora dobro urejena oziroma neproblematična, saj je v obdobju od leta 2012 dalje prav v 2020 največ ustavljenih postopkov. O učinkovitem in predvsem korektnem vodenju upravnih postopkov pa priča predvsem podatek o število prejetih pritožb. IRSNZ je namreč v 2020 prejel zgolj eno pritožbo, za primerjavo v letu 2018 je bilo takih pritožb 10, največ (17) pa leta 2014.

# 5 Skupen pregled prekrškovnih postopkov

Pri vodenju prekrškovnih postopkov je bilo v letu 2020 izdano skupaj 351 odločb in plačilnih nalogov, poleg tega pa je bilo izrečenih še 125 opozoril za storjen prekršek po ZP-1. Sankcije, ki so bile izrečene v navedenih odločbah in plačilnih nalogih, so predstavljene v preglednici 9.

Preglednica 9: Statistika prekrškovnih sankcij po vrsti in zakonih

|  |
| --- |
| **Pregled izrečenih sankcij po zakonih – primerjava po letih 2016–2020** |
|   | **2016** | **2017** | **2018** | **2019** | **2020** |
| globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** | globa | opomin | **skupaj** |
| **ZZasV** | 65 | 72 | **137** | 60 | 161 | **221** | 130 | 217 | **347** | 95 | 227 | **322** | 52 | 108 | **160** |
| **ZPPreb**  | 62 | 49 | **111** | 64 | 48 | **112** | 5 | 0 | **5** | 2 | 0 | **2** | 0 | 0 | **0** |
| **Uredba[[7]](#footnote-8)** | 29 | 8 | **37** | 7 | 45 | **52** | 21 | 75 | **96** | 26 | 61 | **87** | 5 | 28 | **33** |
| **ZIN** | 29 | 1 | **30** | 9 | 0 | **9** | 7 | 0 | **7** | 27 | 6 | **33** | 8 | 0 | **8** |
| **ZVRK**  | 3 | 1 | **4** | 1 | 6 | **7** | 15 | 16 | **31** | 12 | 5 | **17** | 0 | 2 | **2** |
| **ZEPI** | 2 | 0 | **2** | 6 | 1 | **7** | 2 | 16 | **18** | 0 | 6 | **6** | 20 | 7 | **27** |
| **Uredba[[8]](#footnote-9)** | 0 | 0 | **0** | 3 | 14 | **17** | 0 | 16 | **16** | 0 | 6 | **6** | 12 | 13 | **25** |
| **ZVSmuč** | 4 | 3 | **7** | 6 | 16 | **22** | 10 | 11 | **21** | 9 | 1 | **10** | 5 | 13 | **18** |
| **ZOro**  | 3 | 2 | **5** | 7 | 6 | **13** | 8 | 12 | **20** | 15 | 26 | **41** | 2 | 17 | **19** |
| **ZDru** | 4 | 2 | **6** | 2 | 0 | **2** | 2 | 0 | **2** | 8 | 2 | **10** | 4 | 3 | **7** |
| **ZDD** | 0 | 4 | **4** | 0 | 1 | **1** | 1 | 1 | **2** | 1 | 2 | **3** | 1 | 1 | **2** |
| **ZVPNPP** | 0 | 4 | **4** | 0 | 9 | **9** | 0 | 15 | **15** | 5 | 3 | **8** | 2 | 11 | **13** |
| **ZOIzk** | 3 | 2 | **5** | 2 | 7 | **9** | 4 | 1 | **5** | 2 | 0 | **2** | 0 | 0 | **0** |
| **ZLV** | 0 | 0 | **0** | 0 | 0 | **0** | 0 | 4 | **4** | 0 | 0 | **0** | 0 | 0 | **0** |
| **ZPLD** | 0 | 1 | **1** | 2 | 1 | **3** | 0 | 1 | **1** | 0 | 0 | **0** | 1 | 0 | **1** |
| **ZTP** | **0** | **10** | **10** | **2** | **12** | **14** | **0** | **13** | **13** | 0 | 6 | **6** | 3 | 32 | **35** |
| **Uredba[[9]](#footnote-10)** | 0 | 0 | **0** | 0 | 6 | **6** | 0 | 0 | **0** | 0 | 2 | **2** | 0 | 6 | **6** |
| **Skupaj** | 204 | 159 | **363** | 171 | 333 | **504** | 205 | 398 | **603** | 202 | 353 | **555** | 115 | 241 | **356** |

Od 356 izrečenih sankcij jih je bilo največ izrečenih na področju zasebnega varovanja in sicer zaradi kršitev določb ZZasV-1 (52 glob in 108 opominov) ter Uredbe o obveznem organiziranju službe varovanja na javnih prireditvah (5 glob in 28 opominov).

Skupna višina izrečenih glob je znašala 265.311,29 evrov. Višina vseh izrečenih stroškov v prekrškovnih postopkih je znašala 32.902,73 evra.

# 6 Sklep

Rezultati dela ob upoštevanju izrednih razmer ob razglašeni epidemiji kažejo, da je IRSNZ v letu 2020 uspešno uresničil oba cilja, izvajanje inšpekcijskih nadzorov in hitro reševanje prekrškovnih postopkov, poleg tega pa ključni kazalniki poslovanja izkazujejo učinkovito in uspešno delo na vseh področjih in dobro prilagodljivost organa tudi v času izrednih razmer.

Ocenjujemo, da je organ naloge iz svojih pristojnosti na vseh področjih dela izvajal uspešno in korektno ter hkrati dosegal cilje v skladu s sprejetimi strateškimi usmeritvami in prioritetami. Slednje so bile usmerjene predvsem na področja, kjer bi zaradi nespoštovanja predpisov lahko bila neposredno ogrožena človeška življenja ali zdravje ljudi oziroma storjena večja materialna škoda. Statistični kazalniki in drugi podatki potrjujejo, da je IRSNZ svoje delo opravljal učinkovito in v skladu s poslanstvom.

Marko Kandolf, mag.

 v. d. glavnega inšpektorja

1. V letu 2019 smo področje Orožje, eksplozivi in pirotehnični izdelki razdelili v dve ločeni področji. [↑](#footnote-ref-2)
2. Od leta 2019 dalje so inšpekcijski nadzori, v katerih je zavezanec hkrati nadziran s področja zasebnega varovanja in s področja orožja, vodeni v skupnem področju. [↑](#footnote-ref-3)
3. Uredba o obveznem organiziranju službe varovanja na javnih prireditvah [↑](#footnote-ref-4)
4. Uredba o obveznem organiziranju varovanja [↑](#footnote-ref-5)
5. Uredba o posebnih zahtevah za objekte, v katerih so eksplozivi ali pirotehnični izdelki [↑](#footnote-ref-6)
6. Zaradi uvedbe novega informacijskega sistema EUPP v letu 2015, ki naredi avtomatsko statistiko o upravnih zadevah, v kateri šteje upravne zadeve na osnovi klasifikacijskega znaka 061, prihaja do napačnega prikaza nerešenih zadev, saj se je v prvih letih dela inšpektorata uporabljalo isti klasifikacijski znak za upravne zadeve in hitre prekrškovne postopke. Na podlagi razpoložljivih podatkov ocenjujemo, da je bila realna vrednost okoli 100. [↑](#footnote-ref-7)
7. Uredba o obveznem organiziranju službe varovanja na javnih prireditvah [↑](#footnote-ref-8)
8. Uredba o posebnih zahtevah za objekte, v katerih so eksplozivi ali pirotehnični izdelki [↑](#footnote-ref-9)
9. Uredba o obveznem organiziranju varovanja [↑](#footnote-ref-10)